정조 10년
丙午二月二十二日辰時。上御誠正閣。大臣備局堂上引見入侍時。領議政鄭存謙。判中樞府事徐命善。兼工曹判書具善復。行禮曹判書李在協。行戶曹判晝趙㻐。行右參贊鄭昌聖。行副司直徐有寧金履素鄭好仁徐有慶徐浩修。刑曹判書李在簡。行副司直李柱國。開城留守尹塾。行副司直趙時俊。行都承旨金尙集。行副司直徐有大。刑曹參判洪秀輔。兵曹參判蔡弘履。吏曹參判李秉模。行副司直沈豐之。執義曺允大。掌令李鼎運。正言李羽晉。校理柳孟養。副修撰李尙度。右副承旨趙衍德。假注書金祖淳。事變假注書李儒修。記事官李崑秀尹行任。以次進伏。上曰。都承旨進前。尙集進伏。上敎賤臣曰。再昨以捕將勿參次對之意。有所下敎於兵曹者矣。捕將何爲而入來耶。兵曹入直堂郞姓名知入。可也。賤臣承命出。以參判蔡弘履。佐郞金遇國入直之意還奏。上曰。捕將退去。可也。有大承命退去。存謙等曰。春寒無異冬沍。夜間。聖體。若何。上曰。一樣矣。存謙等曰。王大妃殿氣候。若何。上曰。一樣矣。存謙等曰。惠慶宮氣候。若何。上曰。一樣矣。命善曰。日寒如此陵幸姑爲退期。似好矣。上曰。猶隔數日。寒事自可稍解。不必退定矣。上曰。日氣不調。纔解旋凍。牟麥得無有傷乎。存謙等曰。節序已晩。着根旣固。雖此小寒。不必爲害矣。存謙曰。臣等不忠不誠。按獄失實。而前左相獨被重勘臣。則非但幸逭。更叨匪據。惶愧之極。實無置身之所。同被罪戾。俾全廉隅。是臣區區之望也。上曰。過矣。卿則初無參鞫之事。何必深引也。存謙曰。臣亦一次經宿於鞫座。豈可謂不參。而獨自晏然乎。命善曰。領相則與臣等有異。如是爲引。誠爲過當。而至如臣者。終始參座。罪人之問目。末捎之議啓臣皆主張。則臣罪與委官無異。況委官精神衰耗或有不逮之時。而臣則終始替當。若論草草了當之罪。臣實爲首。雖以沈晉賢疏言之。臣雖不於稠坐中。索見箚本。果有經眼之事。且於其時。臣謂臺臣曰。按獄如此。不可無公議云爾。則此實臣勸之也。及夫勘罪。則只及於陳箚之臺臣。而臣又幸逭。名以大官。積罪俱發。而數次胥命。晏然如舊。則臣不足言。其爲壞廉防而駭瞻聆何哉。以此情踪。豈敢爲冒進之計。而陵幸隔日。調馬在卽。不得不冒沒入來。而惶愧之極。不知所達矣。上曰。過矣。上曰。留都大臣。欲以領相爲之。何如。存謙曰。差獻官矣。上曰。然則金判府事。可留都乎。可隨駕乎。存謙等曰。聞其病情。尙爾沈重。無以强起云矣。上曰。領敦寧趁幸行時入城乎。命善曰。未及一番陳疏。似難入城矣。存謙曰。聞欲於昌陵近處祗迎矣。上曰。今日調馬。當行於何處。而可以早還乎。命善曰。欲於梁鐵里爲之。而申後則似罷歸矣。上曰。然則先退。可也。命善退出。存謙曰。臣豈忍掇拾臺諫之餘論。以煩殿下之聽。而以沽討逆之名哉。第逆變出後。謄傳故紙。屢閱時月者。已是不成說之事。而至於金斗默抄選刊改之請。豈是靳允之事。而閱月經歲。上下相持。使此謄傳之紙。久留於世間耶。若鏡雲輩。有抄選之族。而群下之請。如今日則殿下其將置之否乎。上曰。金斗默之於夏賊。爲幾寸親乎。存謙曰。於夏賊爲七寸。而於恭賊則似爲四寸六寸間矣。其得免於闔門殄滅之典。幸矣。豈可使一任其自在於旌招之列耶。卽允臺臣之請。亟降削逸之命。是臣區區之望也。上曰。明知其爲幾寸。然後當從施矣。存謙曰。若非四寸。則殿下將不允從乎。凡諸夏恭兩賊之族屬。允宜劓殄滅之。俾無遺育。豈可論其寸數之遠近乎。臣誠惶恐。而臣竊自謂此義此理。建天地而不悖也。不必論其寸數。而只可亟允臺請矣。上曰。法有層節。親有遠近。寧可不論四五寸六七寸。而一切施之耶。卿仔細商量。區別處之。可也。存謙。曰。驚心痛骨之如彼賊。而其至親尙在於淸選。則朝廷之貽累。士林之羞恥。姑舍其於不足以懲亂逆。何哉。其於駭八方之聽聞。何哉。上曰。不必多煩亂說。近寸則當夬從矣。存謙曰。臣平時不能孚格于君父。至若今日懲討之請。而未蒙兪允。臣竊自悼于心焉。上曰。獻納上疏。有論前江留事。卿知之乎。存謙曰。臣未及見之矣。上命尙集讀疏。尙集讀至云云。上曰。若偶云者。其或有別般可解之義否。雖尋常辦死之人。固當成美而稱道之。何可發之於文字之間。有若嘲笑其浪死耶。然則自古及今死於節者。皆可謂浪死。而目之以木偶乎。且當時不幸而有忠臣義士殉國之擧。則後人之經是地者。必景仰其高義。奭傷其遺躅。雖出於吟詠者。將不暇於興愴起感。而此重臣反是焉。不徒不成其美。又從而譏之。豈非大有關於崇節義之道乎。予則以爲立恪。勝於立功。爲國立功者。猶不可斥之。而況爲國殉身者。而容議於其間乎。重臣事誠怪底矣。予則謂臺臣之請律猶輕也。其在樹風聲勵世敎之道不可伈然置之也。上命履素進前曰。嚴璹之作此詩。果眞的否。履素曰。臣則不無私嫌。而第其作詩之事。子孫中有親往沁都。詳探以來者。果眞的無疑矣。上曰。卿意。何如。存謙曰。若偶云者。或是統稱當時諸人而然矣。上曰。然則其罪尤大矣。上曰。開留亦聞之乎。塾曰。臣則相距稍遠。故未及聞之。而第璹之爲人頗疎漏。常時每多率易行事。此必是無心之致也。上曰。雖無心之致。予不當闊略之矣。存謙曰。今見獻納李師濂上疏。則以爲故相臣文忠公金尙容江都節死。忠義炳烺。日星爭光。天經民彝賴以不墜。凡在血氣之倫者。孰有異議於其間。而前留守嚴璹。作詩而詆毁。死國之忠。加以木偶之目。不意崇節義之盛世。有此大駭惡之口氣。侵辱侮弄。若是無憚。至於謄上詩句。請施削版之典矣。及見其謄上詩語。則全無景仰忠賢之意。顯有侵貶節義之疏。極涉駭異。今旣公議峻發。推上朝廷。則惟當聽從臺請。明示好惡。然後可以爲崇奬節義。扶植世敎之道。而亦有合於時措之宜矣。上曰。卿言正合予意。無論句作之有意無意。其在敦尙風敎之方。不可靳允。依爲之。出擧條上曰。戶判事。豈非過擧乎。居家行義。素知其篤厚。而但不能推之於事國。譬如能文者之不能於詩。而能詩者之不能於文。飭墨稍乾。便依舊樣。眞所謂未如之何矣。存謙曰。俄者以鑄錢事。有欲仰奏者云矣。存謙少退還入奏曰。臣俄者送人於金奉朝賀處問之。則金斗默之於恭賊。爲四寸的實云矣。上曰。卿屢請不已。當依施矣。存謙曰。世變無窮。凶逆層生。此莫非懲討不嚴。隄防益壞之致。臣之向來以答允臺啓申請者。實出深憂。而竟未格聽。至於再昨年劇變後。諸臣沬血之爭。尤豈容一刻靳允。使謄傳之紙。尙留世間。而竝與金斗默削逸之請。而一例牢距。若使鏡雲之至親。在抄選之職。而不許刊削之請。上下相持。則天下寧有是耶。況賊恭出後。卽係劇賊同堂之親。得逭殄滅之律。亦云倖矣。何可置之於儒者之選乎。臺啓一日不允。則其爲隄防之益壞。聽聞之益駭。無復餘地。金斗默亟命削逸。嚴隄防而伸公議焉。上曰。若是近寸。則當從施矣。存謙曰。聞與恭賊。果爲四寸云。旣承當從之敎。亟降削逸之命焉。上曰。依爲之。出擧條存兼曰。日食北京禮曹咨文出來。似不可循例答之。令文任善爲措辭。撰出回咨。正書安寶後。定禁軍騎揆下送于灣府。使之傳給鳳城將處。以爲傳致北京之地。何如。上曰。諸宰各陳所見。可也。善復曰。回咨辭意。極難遣辭。不審則似有見忤之慮。回咨惟在撰出之善爲說辭矣。在協曰。此回咨別無可措之語。惟當以頒示外服極爲感激之意。撰出似好矣。㻐曰。臣自鄕上來。未諳本事。不敢仰達矣。昌聖曰。臣亦未見咨文。故不敢仰達矣。有寧曰。臣未及聞本事之。若何。不敢仰對矣。履素曰。臣未悉本事。未敢仰對矣。好仁曰。臣則禮部咨文已見之。而今此回咨。則不必可否其本事。只當以秖受之意答送。第撰出之際。善爲說辭爲好矣。有慶曰。臣亦未及見咨文。不敢仰對矣。浩修曰。今此回咨。似當以視同內服而頒示。誠甚感幸之意撰出。而亦不可不帶得慶祝之語矣。在簡曰。回咨別無可否之可論。只以祝慶祗受之意。爲辭似宜矣。柱國曰。臣未諳本事。不敢仰對矣。塾曰。臣未及見咨文。故不知本事矣。今伏聞下敎。始知之矣。大抵大國之事。外藩不必可否。若下字之際。雖一字不爲謹愼。則似必有後來無窮之弊。惟以祗受之意。答送好矣。時俊曰。外國與內服有異。咨文中本事。則可否間似不必擧論矣。秀輔曰。本事臣未及詳知。不敢仰對矣。弘履曰。本事臣未及聞知。不敢仰達矣。秉模曰。臣意則祗受形止之外。恐未必强爲措辭矣。豐之曰。回咨措辭甚難便。可否似未必擧論矣。上曰。回咨中只稱祝慶之意。亦不無如何之嫌矣。存謙曰。文任先爲撰出。然後方可以爛商處之矣。上曰。依爲之。出擧條存謙曰。卽見禮曹粘目。則以爲倭館開市大廳三十九間。公一代官倭家九十間。公代官倭會計家三十間。別代官倭會計家十五間。合一百七十四間。沒數燒燼。取考謄錄。則倭館失火時。木米題給數爻。不一其規。而今番被燒間閣。比前稍過。代官倭等。皆以幹公事來住。與留館凡倭。事面尤異。恤典等節。似當依庚子失火時例擧行。而不敢擅便。請令廟堂稟處矣。今此燒燼。旣甚夥然。且是公幹倭人來住處。則宜有別般施惠之道。而與庚子年館宇燒燼。差有間焉。依康熙癸巳年例。題給米木。以示朝家優恤之德意。何如。上曰。依爲之。出擧條存謙曰。會寧慶源開市。旣已完畢。令槐院撰出回咨。別定禁軍。騎撥下送于灣府。使之傳給鳳城將處。以爲轉送北京之地。何如。上曰。依爲之。出擧條存謙曰。此京畿監司徐有防所啓也。以爲安山衿川果川三邑。以北漢餉米所受處。每當運納之時。路由獅子峻嶺。氷崖險峙。其爲弊端。有不可勝言。而且道路爲八九十里。往來費三四日。而又不免凍餒。安山果川兩邑。曾已筵稟變通。以平倉餉米移劃受來。而獨此衿民之未蒙均視之澤。獨當偏苦之役。誠爲可矜。自今春爲始。依安果兩邑例。受食於平倉。則實爲便民之道爲辭。而批旨。有令廟堂稟處之命矣。畿邑之民。皆欲受糶於平倉。衿民之願。亦豈不如是。而山城儲餉。旣爲保障。則移劃一事。有難輕議。置之。何如。上曰。依爲之。出擧條存謙曰。此京畿監司徐有防所啓也。以爲奉常寺所管西籍田粢盛穀載運船。自該寺。間年二隻式輪回卜定於松都長湍豐德坡州四邑。而元無地土船。故無論過去某船。定監色執捉。而爲其捉船。逗留江上。貽弊浦民。亦云不少。以船價言之。一次載運。惠廳上下米爲十四石零。錢爲十兩。木爲五疋。比私卜船價。不啻倍蓰。若以三軍門所管船隻。依稅大同例。趁期載運後。直受船價於惠廳。則在浦民可除弊端。在京司少無掣礙。請令廟堂稟處爲辭矣。監色輩爲捉船。逗留浦村。果爲民弊。若以軍門所管船。受價載運。則大爲除弊於浦民。別無所礙於京司。似合從施矣。上曰。將臣及開留。各陳所見。可也。善復曰。粢盛穀運來。事體至重。雖軍門船。焉敢頉免乎。然各邑輪回捉船之規。其來已久。惟在朝家處分矣。柱國曰。以軍門船隻載運。則軍門之事。雖有愆期之弊。粢盛穀。所重在焉。安敢不爲乎。塾曰。西藉在於本府境內。故臣亦知其弊矣。大抵該寺所屬。下來本府及長豐兩邑捉船時。非但故爲逗留。船格多取定名。不無額外侵漁用私操縱。故此弊不少矣。上曰。自廟堂往復本道後。日次次對。指一稟處。可也。出擧條存謙曰。此京畿監司徐有防所啓也。以爲本道年還。原來不敷。陳請加分。無歲不然。今年亦依昨年例。就留庫中。參量加分後狀聞事。請令廟堂稟處矣。本道牟還。數旣不敷。春耕種子在所當念。就留庫中。從略加分。依昨年例。追後狀聞之意。分付。何如。上曰。依爲之。出擧條存謙曰。頃因東萊府使狀啓。倭船及漂人問情。不以留鎭將書塡。忽稱假將。該萬戶。拿致嚴棍。捧供狀聞事。命下矣。卽見統制使金永綬狀啓。則以爲知世浦萬戶崔德徵。去秋冬等殿最居下後。依法例。仍差假將。而倭船漂泊。在於發行巡營之後。故邊牒去來。留鎭將專管擧行。而傳通東萊府之時。該萬戶居下後。假將仍差之由。不爲區別。泛然說去。其所顚錯。雖在於留鎭將。該萬戶常時不能檢飭之責。在所難免。嚴棍取招。具由馳啓。以待處分爲辭矣。此是留鎭將糢糊傳通之致。該萬戶分揀。當該留鎭將。令帥臣各別嚴棍。以懲日後。何如。上曰。依爲之。出擧條存謙曰。此獻納李師濂上疏也。以爲昇平百年。武備全疏。器械率多鋩刃之鈍弊。而無角之弓。不羽之箭。在在皆然。修改一事。專在守宰。而各邑官力。太半凋殘。治兵繕甲。有不可論。今若諉以如此。不爲察飭。則是無武備也。自今無論三年六年之窠。各邑牧守得滿瓜限。則使之一新軍器。卽遣繡衣。一一點閱。著爲令式事也。其一。梁山。處嶺南水口之地。年年水災。民不奠居矣。一自癸卯掘浦築提之後。兩年大雨。俱免橫決。如非逐年修築。必將如前汎濫。以該面民夫。歲加添修。則別無難處之端。請令廟堂。卽爲知委爲辭。而批旨有令廟堂稟處之命矣。軍器修補。乃是守令職分內事。且有自來申飭。得滿瓜限而後。始乃使之一新。則未滿瓜限之守令。其將抛置軍器。此非以瓜限定式之事。至於梁山掘浦築堤處修補事。癸卯築隄。甚爲勤渠。此是衆民蒙利之處。使該面民夫。歲加添修。毋廢前功爲宜。令道臣分付該郡。使之從便擧行。何如。上曰。依爲之。出擧條存謙曰。訓鍊大將具善復。鑄錢堂上濬川堂上還差。戶曹判書趙㻐。鑄錢堂上。亦爲還差。何如。上曰。依爲之。出擧條存謙曰。行司直李命植。備局有司堂上差下。使之察任。何如。上曰。依爲之。出擧條存謙曰。行副司直趙時俊。惠廳堂上。還爲差下。使之察任。何如。上曰。依爲之。出擧條命書榻敎曰。備局堂上李命植牌招。申飭行公。存謙曰。臣昨日亦有仰奏者。而未蒙下諒。故又此仰達矣。臣今疾病連綿。精神昏耗。臣家忌日。亦或忘却。以此筋力。何可冒居重任。以僨國事乎。速擇賢材。以備鼎席。是臣區區之望也。上曰。目今無可合之人。奈何。存謙曰。才不借於異代。古語卽然。雖守令之微。有闕則必有其代。況於大僚之重任。而不思所宅賢之道乎。顧今滿廷宰列。才器之十倍於臣者。指不勝屈。而堂堂千乘之國。相任之不備。已至三年。此豈成說乎。亟卜賢相。然後可以次論國事。此蓋當今之急務也。伏願殿下。默運聖念焉。上曰。過矣。善復曰。晝店點巖碑閣墻外。挾輦軍。例爲環衛。而無後作門。故不無喧譁之弊。今番則碑閣墻垣後面中門。以中月刀作門。鄕軍二哨。訓局將校眼同設外環衛。則似無喧譁之節。以此擧行。何如。上曰。依爲之。出擧條在協曰。重試節目。依丙辰例。已爲啓下。而丙申節目中。重試名紙。精書其券。不爲易書。傳食亦爲安徐。只許各帶書吏一人矣。今番亦依此例擧行。何如。上曰。依爲之。出擧條㻐曰。臣於鑄錢事。有可以稟達者矣。設鑄之役。必待含錫。而今番使行之所貿者。其能優數貿來。有未可必。近聞箕營。有年年積置之含錫。厥數夥然。取來補用。則事甚便好。議于一堂上。則亦以爲好云。大臣今方入侍。下詢處之。何如。上曰。大臣之意。何如。存謙曰。箕營積置之含錫。取來補用於設鑄之時。似便好矣。上曰。分付箕營。取用。可也。昌聖曰。日前本庫別檢。以藏氷餘米事。至於被罪。而此蓋謬例之襲用也。臣待罪提擧後。査其委折。則本庫藏氷米數本不少。而本庫至殘至薄。員役朔料。切緊公下。無他出處。故自前例於藏氷米。除出需用。而間或有濫雜犯手之事。固已可駭。所謂契人之名。創自癸巳。而伊時提調。誤信人言。作此契名。不過無賴之輩徒爲偸食之計。當其伐氷之際。專不應役。稱以剩餘之米。每欲都呑。構訴員役。及於官員前後郞廳。屢被侮辱。究其情狀。已極痛惡。況莫重供上氷丁。因此而亦不能優數預備。若値不足。又復稱冤於賠補。今則自願本價還退。臣卽自本庫。推移備給原價。使之退去。契名永爲革罷。一遵舊規。伐氷進排等役。使本庫員役及載氷軍。擔當擧行矣。此後員役料米及不得已公下者。則依前藏氷餘米中取用。而其外雖有剩米。氷丁加數備待。而苟或更稱餘米有所私用者。毋論堂郞。自備局隨現勘罪。至若作貢作契。苟非筵稟。則法不當任自設置。嚴加禁斷。俾勿犯科之意申飭。何如。上曰。依爲之。出擧條存謙曰。右尹洪益弼。聞有實恙。左尹金載順。亦爲呈告。陵幸期迫。堂上不備。宜有變通故敢達矣。上曰。依爲之。政官牌招。開政差出。可也。出擧條命書榻敎曰。政官牌招。允大等奏三司合啓曰。請黜置罪人鄭致達妻。亟令王府。夬正典刑。以洩神人之憤。上曰。不允。出擧條允大等曰。請物故罪人德相。亟施孥籍之典。上曰。不允。出擧條允大等曰。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。上曰。不允。出擧條允大等奏兩司合啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。上曰。不允。出擧條允大等曰。請還寢李觀源定配之命。更令王府。設鞫得情。上曰。不允。出擧條允大等曰。請遲晩後物故罪人啓能亟施孥籍之典。上曰。不允。出擧條允大等曰。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。出擧條允大等曰。請亟寢煥億島配之命。仍令王府。加刑得情。夬施王章。上曰。不允。出擧條允大等曰。請物故罪人衡。亟命王府施以孥戮之典。上曰。不允。出擧條允大等曰。請梟示罪人烱采。亟命王府。夬施孥戮之典。上曰。不允。出擧條允大等曰。請正刑罪人福榮。亟令王府。夬施孥戮之典。上曰。不允。出擧條允大等曰。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。上曰。不允。出擧條允大鼎運奏府前啓曰。請大靜縣爲奴罪人金壽賢。依律處斷。上曰。不允。出擧條允大鼎運曰。請興陽縣爲奴罪人河翼龍。亟令王府。設鞫得情。夬正王法。上曰。不允。出擧條允大鼎運曰。請薪智島荐棘罪人瑩中。設鞫嚴問。夬施當律。上曰。不允。出擧條允大鼎運曰。請物故罪人國榮。亟施孥籍之典。上曰。不允。出擧條允大鼎運曰。請尹得孚。嚴鞫得情。上曰。不允。出擧條允大鼎運曰。請亟寢煥九島配之命。卽令王府。拿來嚴鞫。夬正典刑。上曰。不允。出擧條允大鼎運曰。請還寢李魯春絶島安置之命。亟令王府。設鞫嚴問。期於得情。上曰。不允。出擧條允大鼎運曰。請物故罪人德夏。亟施孥藉之典。上曰。不允。出擧條允大鼎運曰。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。鉤得根因。夬正王法。上曰。不允。出擧條羽晉奏院前啓曰。請大靜縣爲奴罪人金壽賢。更令王府。設鞫嚴問。依律處斷。上曰。不允。出擧條羽晉曰。請爲奴罪人河翼龍。亟令王府。設鞫得情。夬正王法。上曰。不允。出擧條羽晉曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。上曰。不允。出擧條羽晉曰。請恒善支屬。亟命散配。時謙兄弟。竝投絶島。以嚴隄防。上曰。不允。出擧條羽晉曰。請荐棘罪人瑩中。亟令王府。設鞫嚴問。夬施當律。上曰。不允。出擧條羽晉曰。請巨濟府絶島安置罪人朴宗集。亟令王府。拿鞫得情。施以當律。上曰。不允。出擧條羽晉曰。請逆賊尙魯。亟施孥戮之典。上曰。不允。出擧條羽晉曰。請物故罪人國榮。亟施孥藉之典。上曰。不允。出擧條羽晉曰。請爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。上曰。不允。出擧條羽晉曰。請尹得孚。亟令王府。嚴鞫得情。上曰。不允。羽晉曰。請李光殷。設鞫嚴問。期於得情。施以當律。上曰。不允。出擧條羽晉曰。請渭原郡定配罪人烱魯。亟寢發配之命。仍令王府。設鞫得情。夬正王法。上曰。不允。出擧條羽晉曰。請還寢煥程煥九島配之命。仍令王府。竝爲拿來。嚴訊取服。各施當律。上曰。不允。出擧條羽晉曰。請亟寢李魯春島配之命。仍令王府設鞫嚴問。期於得情。上曰。不允。出擧條羽晉曰。請物故罪人德夏。亟施孥籍之典。上曰。不允。出擧條羽晉曰。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。期於得情。鉤得根因。夬正王法。上曰。不允。出擧條羽晉曰。請還發配所罪人宋迪中。亟令王府。拿來嚴鞫。期於得情。上曰。不允。出擧條羽晉曰。前正言閔師宣之除拜數日。不卽書送署單。雖近稽緩。而亦不害爲新進臺官羞澁逡巡之態。且伊日諫院。旣有右僚之詣臺。則合啓停連。初不關於師宣之去就。而司直之地。看得太深。直加巧避之目。至請刊削之科。似此勘斷。旣未稱停於公議。無以厭服於當者。事涉過當。不可無警。臣謂司諫兪彦脩罷職宜矣。上曰。加之巧避之目。請以刊削之典。彼誠有不審之失。而爾之此啓。亦未免太用力。不允。閔師宣。以罷職原傳旨及批答。令政院付標啓下。可也。出擧條羽晉曰。我國所稱居士云者。似僧非僧。似俗非俗。名漏編戶之籍。身無匹布之役。卽係棍徒之至無良。流民之最殊常者也。況近者凶逆之眞贓。又從此輩中現捉。爲今日慮患之圖。有不容如前泛看。且河東界一面。全爲此輩之所聚。本邑最居嶺嶠之荒僻。纔經賊窩之打破。尤豈可使此殊常之徒。團聚於其間乎。臣謂分付道臣。居士輩之團聚河東者。卽爲散置於他邑。充定軍役。仍飭諸道。凡以居士爲名者。痛加禁斷。一竝充丁。如或有漏躱現發者。直加嚴刑絶島爲奴。以爲戢奸民毖後患之道。宜矣。上曰。不入籍不編戶之類。固宜痛禁。而今若掃蕩厥居。散置各邑。則是以河東一村之害。通貽諸路。未知爲穩好。且該道有道伯守宰焉。此等事。不必致煩朝家處分矣。出擧條羽晉曰。近來風俗薄惡。民彝倒喪。有識之竊歎。厥惟久矣。仄聞陽智富民。有父子爭財者。而爲官者。不惟不爲之大驚動痛懲治。乃反扶護其子。捉囚其父。官作財主。印成文券。使父子二人。分割其財産。傳說狼藉。闔境駭憤。如許傷倫亂俗之民。不可以微賤而不論。且以該縣監言之。閉閤思過之義。雖難責之於人人。而身居字牧之任。豈忍爲助虐之擧。致有此敗傷之變乎。臣謂陽智縣監柳詢。爲先削去仕版。該邑民。令道臣嚴査情節。如律勘斷。以正人紀而淑風敎。宜矣。上曰。依爲之。出擧條仍命退。諸臣以次退出。